ROZHODNUTIE KOMISIE
z 12. júla 2005,
ktorým sa ustanovujú podmienky dovozu produktov rybného hospodárstva z Alžírska
[oznámené pod číslom K(2005) 2533]
(Text s významom pre EHP)
(2005/498/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991, ustanovujúcu zdravotné podmienky na výrobu a umiestňovanie rybacích výrobkov na trh (1), a najmä na jej článok 11 ods. 1,
keďže:
(1)
Z poverenia Komisie sa v Alžírsku uskutočnila inšpekcia s cieľom preskúmať podmienky, za ktorých sa produkty rybného hospodárstva produkujú, skladujú a expedujú do krajín Spoločenstva.
(2)
Požiadavky právnych predpisov Alžírska týkajúce sa zdravotných prehliadok a monitorovania produktov rybného hospodárstva sa môžu považovať za ekvivalentné k požiadavkam stanoveným v smernici 91/493/EHS.
(3)
Orgánom povereným efektívnou kontrolou uplatňovania platných právnych predpisov je najmä Riaditeľstvo veterinárnych služieb Ministerstva poľnohospodárstva a rozvoja vidieka (RVS).
(4)
Orgán RVS poskytol formálne záruky týkajúce sa dodržiavania noriem zdravotných kontrol a monitorovania produktov rybného hospodárstva podľa kapitoly V prílohy k smernici 91/493/EHS a plnenia hygienických požiadaviek, ktoré sa zhodujú s požiadavkami ustanovenými v uvedenej smernici.
(5)
Je vhodné stanoviť podrobné pravidlá týkajúce sa produktov rybného hospodárstva dovážaných na územie Spoločenstva z Alžírska v súlade so smernicou 91/493/EHS.
(6)
Je taktiež potrebné vypracovať zoznam schválených zariadení, výrobných plavidiel alebo chladiarenských skladov a zoznam mraziarenských plavidiel vybavených v súlade s požiadavkami smernice Rady 92/48/EHS zo 16. júna 1992, ktorou sa ustanovujú minimálne hygienické pravidlá vzťahujúce sa na produkty rybolovu získané na palube určitých plavidiel v súlade s článkom 3 ods. 1 písm. a) bodom i) smernice 91/493/EHS (2). Tieto zoznamy je potrebné vypracovať na základe oznámenia zaslaného Komisii orgánom RVS.
(7)
Je vhodné, aby sa toto rozhodnutie uplatňovalo 45 dní po jeho uverejnení, čím sa zabezpečí nevyhnutné prechodné obdobie.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príslušným orgánom v Alžírsku, ktorý overuje a osvedčuje, že produkty rybného hospodárstva spĺňajú požiadavky smernice 91/493/EHS, je Riaditeľstvo veterinárnych služieb Ministerstva poľnohospodárstva a rozvoja vidieka (RVS).
Článok 2
Produkty rybného hospodárstva dovezené do Spoločenstva z Alžírska spĺňajú požiadavky stanovené v článkoch 3, 4 a 5.
Článok 3
1. Ku každej zásielke je priložený očíslovaný originál veterinárneho osvedčenia, ktorý je v súlade so vzorom v prílohe I. Obsahuje samostatný hárok, je riadne vyplnený, podpísaný a je na ňom uvedený dátum.
2. Veterinárne osvedčenie sa vystaví aspoň v jednom úradnom jazyku členského štátu, v ktorom sa kontroly vykonávajú.
3. Vo veterinárnom osvedčení sa uvádza meno, funkcia a podpis zástupcu RVS a musí mať úradnú pečiatku v inej farbe, ako sa používa na ostatné náležitosti.
Článok 4
Produkty rybného hospodárstva musia pochádzať zo schválených zariadení, výrobných plavidiel alebo chladiarenských skladov, alebo z registrovaných mraziarenských plavidiel uvedených v prílohe II.
Článok 5
Všetky balenia, s výnimkou voľne uložených zmrazených výrobkov určených na výrobu konzervovaných potravín, musia byť nezmazateľným písmom označené slovami „ALŽÍRSKO“ a schvaľovacím/registračným číslom zariadenia, výrobného plavidla, chladiarenského skladu alebo mraziarenského plavidla, z ktorých pochádzajú.
Článok 6
Rozhodnutie sa uplatňuje od 28. augusta 2005.
Článok 7
Toto rozhodnutie je určené členským štátom.
V Bruseli 12. júla 2005